અમારા વચ્ચે મતભેદો હતા, સાથે બેસીને ઉકેલ લાવ્યા: ઉદ્ધવ
ગુરુવાર, એપ્રિલ 25 2019, 03:53 Hrs(IST)
નવગુજરાત સમય | Publish Date: Mar 30 2019 12:20PM
ભાજપ અધ્યક્ષ અમિત શાહ દ્વારા ગાંધીનગર લોકસભા બેઠક માટે આજે ઉમેદવારી પત્ર ભરવા અગાઉ અમદાવાદમાં મેગા રોડ-શોનું આયોજન કરાયું છે. આ પૂર્વે નારણપુરા ખાતે સરદારના બાવલા પર સ્ટેજ પર કેન્દ્રની એનડીએ સરકારના મંત્રીઓ તેમજ નેતાઓ હાજર રહ્યા હતા અને તેમણે અમિત શાહને ગુજરાતમાં ગાંધીનગર બેઠકથી ઉમેદવારી બદલ શુભેચ્છા પાઠવી હતી. આ પ્રસંગે એનડીએથી નારાજ ચાલી રહેલી શિવસેનાના પ્રમુખ ઉદ્ધવ ઠાકરેની હાજરી સૌને આશ્ચર્ય પમાડનારી રહી.
ઉદ્ધવ ઠાકરે પોતાના સંબોધનમાં જણાવ્યું કે, 'હું આ રોડ-શોમાં હાજર રહ્યો તેનાથી કેટલાકને આશ્ચર્ય થયું છે. મને અને અમિતભાઈને સાથે જોઈને ઘણાબધા લોકોને પેટમાં દુ:ખાવો ઉપડ્યો છે જો કે આની દવા મારી અને અમિતભાઈ શાહ પાસે છે.'
ઉદ્ધવ ઠાકરેએ જણાવ્યું કે, ભાજપ સાથે અગાઉ કેટલીક બાબતોને લઈને મતભેદો હતા પરંતુ જ્યારે ભાજપ અધ્યક્ષ શાહ અને અમે સાથે બેઠા ત્યારે તમામ વિવાદાસ્પદ મુદ્દાને સુખરૂપ રીતે ઉકેલી લીધા. લોકોએ ઉદ્ધવના સંબોધ વખતે મોદી મોદીના નારા લગાવ્યા ત્યારે તેમણે જણાવ્યું કે, હાલમાં એનડીએ પાસે વડાપ્રધાન મોદી જેવું સક્ષમ નેતૃત્વ છે જ્યારે વિપક્ષ એકબીજાના ટાંટિયા ખેંચવામાં છે. તેમની પાસે વડાપ્રધાન માટે કોઈ ચહેરો નથી. તેમણે અમિત શાહને ઉમેદવારી પત્ર ભરવા અને ચૂંટણીમાં વિજયી થવા શુભેચ્છા પણ આપી હતી.